b'\n_START_ARTICLE_\nDonat Mg\n_START_SECTION_\nIzvir in ime\n_START_PARAGRAPH_\nDonat Mg nastaja v globinah 280 do 600 m na obmo\xc4\x8dju Roga\xc5\xa1ke Slatine z raztapljanjem kamenin, bogatih z magnezijem, kalcijem, sulfati, hidrogenkarbonati in drugimi elementi. Vsebuje tudi velike koli\xc4\x8dine prostega ogljikovega dioksida. V 80. letih 20. stoletja, ko je bilo raziskovanje vplivov mineralov, \xc5\xa1e zlasti magnezija, na \xc4\x8dlovekov organizem na vrhuncu v medicinski znanosti, so k imenu Donat pridali \xc5\xa1e Mg \xe2\x80\x93 simbol za magnezij in tako poudarili, da ta naravna mineralna voda vsebuje visoko koli\xc4\x8dino magnezija.\n_START_SECTION_\nPodoba\n_START_PARAGRAPH_\nMotivika roga\xc5\xa1kih kislic je vse od odkritja Donata v prvem desetletju 20. stoletja povezana z zdravim na\xc4\x8dinom \xc5\xbeivljenja in z romanitcizmom velikih zdravili\xc5\xa1\xc4\x8d. Od 20-tih let 20. stoletja, je bil osrednji motiv lik \xc5\xbeenske, ki se sklanja nad \xc4\x8da\xc5\xa1o slatine. Njena podoba se je z desetletji spreminjala v skladu z dru\xc5\xbebeno-politi\xc4\x8dnim stanjem Evrope. _NEWLINE_V \xc5\xa1estdesetih letih 20. stoletja, z velikim razmahom prodaje roga\xc5\xa1ke slatine, je zdravje, ki ga ta prina\xc5\xa1a, simboliziral Apolon. Rabi njegove podobe botruje legenda, uprizorjena na naslovnici Roitschocreneja, prve monografije posve\xc4\x8dene roga\xc5\xa1ki iz leta 1685. Apolon naj bi po legendi nagovoril krilatega Pegaza k pitju roga\xc5\xa1ke slatine namesto vode iz svojega vrelca na mitolo\xc5\xa1ki gori Helikon. Njegova podoba se je na Donatu ohranila do danes._NEWLINE_V 80. letih 20. stoletja sta bila za Donat zna\xc4\x8dilna \xc5\xa1e rumena etiketa in zelen kronski zama\xc5\xa1ek. \xc5\xa0lo je za poklon podobi prvih ustekleni\xc4\x8denj Donata, neposredno po odkritju 1908. Ta barva se ni ohranila.\n_START_SECTION_\n\xc4\x8crpanje\n_START_PARAGRAPH_\nZgodba o odkritju Donata, ki je povezana z zanimivimi tehnolo\xc5\xa1kimi prijemi in poskusi, sega v leto 1908, ko je iz gradbene jame sredi zdravili\xc5\xa1kega parka v Roga\xc5\xa1ki Slatini pritekla visoko mineralizirana voda. Dr. Joseph Knett, glavni geolog Karlovih Varov, je lastnike tamkaj\xc5\xa1njih vrelcev pregovoril k preureditvi vrel\xc4\x8dnih zajetij v prepri\xc4\x8danju, da bodo z globokim kopom pri\xc5\xa1li do ve\xc4\x8djih koli\xc4\x8din slatine. Voda iz novega vrelca pa je bila zaradi visoke vsebnosti magnezija tako druga\xc4\x8dna od dotlej znanih, da so jo morali na novo poimenovati, potrebne pa so bile tudi posebne priprave na njeno zdravili\xc5\xa1ko rabo in stekleni\xc4\x8denje._NEWLINE_Nov izvir so morali zavarovati pred vdorom vode iz bli\xc5\xbenjega potoka, zato so  v izkopu velikosti 40 m krat 8 m krat 8m, kjer se je izvir nahajal, zgradili betonske rezervoarje za vodo in jih obdali z debelim betonskim zidom. Podzemne rezervoarje so poimenovali Knettum, v spomin na Dr. Knetta. Iz teh podzemnih rezervoarjev so \xc4\x8drpali vodo s \xc4\x8drpalkami do polnilnice, kjer so vodo stekleni\xc4\x8dili. _NEWLINE_\xc5\xbde leta 1931 je dr. Adolf Re\xc5\xbeek, univerzitetni profesor iz Zagreba, ki je nadziral roga\xc5\xa1ke slatine, ugotovil, da prihaja do demineralizacije slatine. Knetteum ni bil nepropusten in ni prepre\xc4\x8dil me\xc5\xa1anja mineralne vode z vodo iz bli\xc5\xbenjega potoka niti vdora vrelcem \xc5\xa1kodljive padavinske vode. Zaradi tega in zaradi padca izdatnosti vrelca so se v Roga\xc5\xa1ki Slatini kmalu po drugi svetovni vojni odlo\xc4\x8dili za temeljito sanacijo vrel\xc4\x8dnih naprav. Ob potrebi po radikalni sanaciji situacije so se odlo\xc4\x8dili za tvegano globinsko vrtanje, ki ga je zagovarjal hidrogeolog akademik Josip Ba\xc4\x87 iz Sarajeva. Ba\xc4\x87ev koncept se je izkazal za pravilnega \xc5\xbee kmalu po za\xc4\x8detku del, saj so 6. julija 1952 pri\xc4\x8dele bruhati velike koli\xc4\x8dine Donata iz globine 32 m. Vodni steber je bil visok kar 10 m._NEWLINE_Podvig prof. Ba\xc4\x87a je bil uvod v veliko hidrogeolo\xc5\xa1ko dejavnost na vrel\xc4\x8dnem obmo\xc4\x8dju Roga\xc5\xa1ke Slatine. V letih od 1952-1958 so skupaj izvrtali kar 41 raziskovalnih vrtin, najgloblja med njimi je bila globoka 87 m. Bila je kar desetkrat globlja od zajetij v Knetteumu. Vrtine so skupaj dajale okoli 60 m3 vode na dan, kar je bilo petkrat ve\xc4\x8d od koli\xc4\x8dine vode, ki jo je dajal Knetteum pred zadnjo sanacijo. Po letu 1958 so pri\xc4\x8deli z geolo\xc5\xa1kimi raziskavami novih virov mineralne vode tudi v okolici Roga\xc5\xa1ke Slatine. Globina vrtin se je pri tem nenehno pove\xc4\x8devala, najgloblja vrtina sega 606 m pod povr\xc5\xa1ino zemlje. Z globinskim vrtanjem so sodobna zajetja segla v primaren vodonosnik visoko mineralizirane vode Donat.\n_START_SECTION_\nStekleni\xc4\x8denje\n_START_PARAGRAPH_\nDonat Mg se je v za\xc4\x8detku stekleni\xc4\x8dil v veliki polnilnici v Roga\xc5\xa1ki Slatini, ki je bila zgrajena 1904. V \xc4\x8dasu pred prvo svetovno vojno so iz nje letno odposlali po 3.000.000 steklenic roga\xc5\xa1kih slatin \xe2\x80\x93 to so bile tri slatine: Donat, Styria in Tempel. Leta 1969 je dosegla maksimalne zmo\xc5\xbenosti in l. 1972 so odprli novo polnilnico, ki obratuje \xc5\xa1e danes._NEWLINE_Tehnologijapolnjenja roga\xc5\xa1kih slatin pred izgradnjo Hayb\xc3\xa4ckove polnilnice (in pred odkritjem Donata) je bila preprosta: z zajemalkami so vodo nalivali v steklenice neposredno iz obzidanega in nadkritega vrelca. Steklenice so nato v lesenih koritih nosili v osrednje skladi\xc5\xa1\xc4\x8de, kjer so jih pregledali, zama\xc5\xa1ili s pluto, ustrezno ozna\xc4\x8dili, zlo\xc5\xbeili v zaboje in na koncu nalo\xc5\xbeili na vozove._NEWLINE_Tehnologija polnjenja se je izpopolnila leta 1852, ko so uredili novo veliko skladi\xc5\xa1\xc4\x8de (pod enim od dana\xc5\xa1njih hotelov) in ko so na vrelec Tempel namestili t. i. Toberjevo \xc4\x8drpalko, ki je vodo preko postekljenih cevi potiskala v velike zbiralnike, kjer so jo polnili in spravljali v zaboje. Te so po tirih odpravljali do rampe. Od tam dalje je \xc5\xa1lo vse po starem, s konjskimi vpregami. _NEWLINE_\xc5\xa0ele nova polnilnica je imela v skladi\xc5\xa1\xc4\x8de speljan poseben industrijski tir. Ta je bil zveza z novo, prav zaradi roga\xc5\xa1kih slatinzgrajeno lokalno \xc5\xbeelezni\xc5\xa1ko progo Grobelno-de\xc5\xbeelna meja (Rogatec).\n_START_SECTION_\nU\xc4\x8dinki\n_START_PARAGRAPH_\nDonat Mg je po svoji sestavi edinstvena naravna mineralna voda, ki jo \xc4\x8dlovek lahko pije vse \xc5\xbeivljenje. Zanj je zna\xc4\x8dilna izredno visoka mineralizacija, ve\xc4\x8d kot 13g raztopljenih rudninskih snovi  v  litru (skupaj z CO2), od tega je samo magnezija ve\xc4\x8d kot 1000 mg/l, kalcija okrog 380 mg/l, vsebuje pa \xc5\xa1e mnoge druge zdravju koristne elemente in spojine, zlasti sulfate in hidrogenkarbonate. _NEWLINE_Zaradi edinstvene kemi\xc4\x8dne sestave, fizikalnih lastnosti, balneolo\xc5\xa1kih izkustev in medicinskih spoznanj se v Zdravili\xc5\xa1\xc4\x8du Roga\xc5\xa1ka Slatina naravna mineralna voda Donat Mg \xc5\xbee ve\xc4\x8d kot 100 let uporablja v terapevtske in preventivne namene, kjer imajo mnogotere pozitivne izku\xc5\xa1nje pri naslednjih stanjih:\n_START_SECTION_\nZaprtost\n_START_PARAGRAPH_\nZaradi svoje hiperozmolarnosti je Donat Mg naravno ozmotsko odvajalo. Spada v skupino salini\xc4\x8dnih odvajal. Najizraziteje deluje zato, ker vsebuje sulfatne soli (magnezijev sulfat - grenka sol in natrijev sulfat - Glauberjeva sol) in okoli 1000 mg magnezija /L. Zaradi sulfatnih ionov, ki vplivajo na sluznico \xc5\xbeelod\xc4\x8dno \xe2\x80\x93 \xc4\x8drevesnega trakta z dra\xc5\xbeljajem raztezanja in pove\xc4\x8danjem volumna vsebine, pride tudi do spro\xc5\xa1\xc4\x8danja hormonov, ki u\xc4\x8dinkujejo na ledvice, mehur in trebu\xc5\xa1no slinavko. _NEWLINE_Na podlagi osmoze iz celic \xc4\x8drevesne stene sulfatnih soli  torej odtegnejo vodo in volumen vsebine v \xc4\x8drevesju se pove\xc4\x8da od 3- do 5-krat, zato le-ta pritisne na \xc4\x8drevesno steno in izzove njeno peristaltiko oz. gibanje. Magnezij sam \xc5\xa1e dodatno dra\xc5\xbei \xc4\x8drevesne hormone, ki peristaltiko okrepijo.\n_START_SECTION_\nPrebavila\n_START_PARAGRAPH_\n\xc5\xbdelodec ustvari dnevno od 2 do 3 litre kisle teko\xc4\x8dine, ki je sestavljena v glavnem iz klorovodikove kisline in pepsina (encim, ki pospe\xc5\xa1uje presnovo beljakovin). \xc5\xbde pribli\xc5\xbeno 1,2 litra Donata Mg ima zadostno pufersko sposobnost za nevtralizacijo na dan izlo\xc4\x8dene kisline. To mu omogo\xc4\x8da enkratna sestava z okrog 7. 800 mg hidrogenkarbonata, ki ima veliko sposobnost vezanja kislin in pufranja prostih kislin. Ve\xc5\xbee \xc5\xbeelod\xc4\x8dno kislino v ekvivalentnih koli\xc4\x8dinah. _NEWLINE_Natrijeve hidrogenkarbonatne vode s svojim alkalnim vplivom delujejo protivnetno na \xc5\xbeelod\xc4\x8dno sluznico, pri Donatu Mg pa sta v veliko pomo\xc4\x8d tudi magnezij in kalcij, ki spremljata natrij ter zmanj\xc5\xa1ujeta oteklost sluznice. _NEWLINE_Magnezij sam deluje proti kr\xc4\x8dem v \xc5\xbeelodcu, izbolj\xc5\xa1uje peristaltiko, zaporno funkcijo kardije (zapiralne mi\xc5\xa1ice vhoda v \xc5\xbeelodec) in pospe\xc5\xa1uje celi\xc4\x8dno obnovo. Je tudi gradbeni element hitro obnavljajo\xc4\x8dih se celic \xc5\xbeelod\xc4\x8dne sluznice.\n_START_SECTION_\nPrehrana in huj\xc5\xa1anje\n_START_PARAGRAPH_\nPri huj\xc5\xa1anju se ma\xc5\xa1\xc4\x8dobe in beljakovine razgrajujejo v kisline, telo izgublja pomembne minerale. Kemijska sestava Donata Mg nevtralizira nastale kisline in nadome\xc5\xa1\xc4\x8da izgubljene minerale. Je naravno odvajalo in v za\xc4\x8detku huj\xc5\xa1anja koristen, saj o\xc4\x8disti telo zastalih strupov, odpadnih snovi, pomaga pri vzpostavljanju kislinsko-bazi\xc4\x8dnega ravnote\xc5\xbeja in tako razbremeni telo presnovkov. Ker je zelo bogat s sulfatnimi solmi, ki pove\xc4\x8dajo izlo\xc4\x8danje holecistokinina, redno pitje zmanj\xc5\xa1uje apetit. Za sulfate tudi velja, da onemogo\xc4\x8dajo absorbcijo lipidov in pomagajo prazniti \xc5\xbeol\xc4\x8dnik. Koncentracija magnezija pospe\xc5\xa1uje presnovo, krepi odpornost in pove\xc4\x8da zaloge energije.\n_START_SECTION_\nSladkorna bolezen\n_START_PARAGRAPH_\nMagnezij je pomemben za ravnovesje glukoze v telesu. Magnezij ima vlogo sekundarnega prena\xc5\xa1alca za u\xc4\x8dinkovitost inzulina. Inzulin pa po drugi strani pomembno vpliva na kopi\xc4\x8denje magnezija znotraj celic. Zni\xc5\xbeana znotrajceli\xc4\x8dna koncentracija magnezija bi lahko prispevala k zmanj\xc5\xa1anemu delovanju inzulina oziroma pove\xc4\x8danju rezistence na inzulin, kar se dogaja pri diabetikih tipa 2. Trajno nadome\xc5\xa1\xc4\x8danje magnezija verjetno prispeva k izbolj\xc5\xa1anemu delovanju beta celic trebu\xc5\xa1ne slinavke in pove\xc4\x8duje odgovor na inzulin. _NEWLINE_Dokazano je, da pomanjkanje magnezija pospe\xc5\xa1uje nastanek kisikovih metabolitov (prostih radikalov). Posredno prihaja do zvi\xc5\xa1anja simpatikusa, ki zavira delovanje insulina. Pri hipomagneziemiji (pomanjkanju magnezija) celice izgubljajo kalij in natrij, akumulira se kalcij, ki spro\xc5\xbea negativne metabolne poti. Prihaja pa tudi do zaviranja delovanja nekaterih pomembnih membranskih encimov. Povezano je s poznimi zapleti sladkorne bolezni, kot so retinopatija in nefropatija. _NEWLINE_Hiperglikemija pa povzro\xc4\x8da med drugim \xc4\x8dezmerno izlo\xc4\x8danje magnezija skozi ledvice, iz \xc4\x8desar izhaja, da so pomanjkanja izrazitej\xc5\xa1a pri slab\xc5\xa1e urejenih diabetikih. Pomanjkanje naj bi bilo premo sorazmerno nivoju glikoziranega hemoglobina. _NEWLINE_Mnogi diabetiki imajo hipertenzijo oz. visok krvni pritisk, nekateri sr\xc4\x8dno odpoved in uporabljajo diuretike, ki pove\xc4\x8dujejo izlo\xc4\x8danje magnezija. Koliko diabetikov ima pomanjkanje magnezija, ni jasno. Dolo\xc4\x8danje koncentracije v serumu ne daje prave slike, potrebno je dolo\xc4\x8danje v eritrocitih, saj je v serumu le en odstotek Mg. _NEWLINE_Leta 1986 je Zdravstvo Roga\xc5\xa1ka Slatina na 2. evropskem kongresu o magneziju v Stocholmu predstavilo rezultate raziskave o vplivu 16-dnevnega pitja Donata Mg (7 dcl na dan) na koncentracijo magnezija in nivo krvnega sladkorja, holesterola in se\xc4\x8dne kisline pri osebah s sladkorno boleznijo, ulkusno boleznijo in pri kontrolni skupini zdravih preiskovancev. Koncentracije magnezija pri sladkornih in ulkusnih bolnikih so se po pitju Donata Mg statisti\xc4\x8dno zna\xc4\x8dilno dvignile. Tudi padec krvnega sladkorja pri osebah s sladkorno boleznijo je bil statisti\xc4\x8dno zna\xc4\x8dilen, tako da so lahko 12-tim od 70 celo zni\xc5\xbeali terapijo z zdravili. Tudi holesterol se je po pitju statisti\xc4\x8dno zna\xc4\x8dilno zni\xc5\xbeal s povpre\xc4\x8dne vrednosti 7,19 na 5,96 mmol/l. Zni\xc5\xbeal se je tudi nivo se\xc4\x8dne kisline, vendar sprememba ni bila statisti\xc4\x8dno zna\xc4\x8dilna. _NEWLINE_Magnezij pomaga le osebam, ki imajo diabetes tip 2, ter nose\xc4\x8dnicam, ki so prvi\xc4\x8d zbolele za sladkorno boleznijo.\n_START_SECTION_\nKislinsko-bazi\xc4\x8dno ravnote\xc5\xbeje\n_START_PARAGRAPH_\nZa potek presnove je razmerje med kislinami in bazami izrednega pomena. Tudi normalna celi\xc4\x8dna presnova zahteva ravnovesje med kislinami in bazami. Stanje beljakovin, struktura celi\xc4\x8dnih delov, prepustnost membran, delovanje encimov in hormonov, razporeditev elektrolitov in struktura vezivnega tkiva so odvisni od tega ravnote\xc5\xbeja. _NEWLINE_Kislinsko-bazi\xc4\x8dno stanje organizma se med drugim dolo\xc4\x8da z merjenjem pH vrednosti krvi, ki pri zdravih ljudeh zna\xc5\xa1a 7,4. \xc4\x8ce zaradi bolezni pade pH vrednost pod 7,37 pride takoj do motenj v presnovi zaradi zakisanja (acidoza), \xc4\x8de se pH vrednost zvi\xc5\xa1a nad 7,44 prihaja do motenj zaradi prebitka baz (alkaloza). Znano je, da ima vsaka celi\xc4\x8dna teko\xc4\x8dina svojo specifi\xc4\x8dno pH vrednost (npr. \xc5\xbeelod\xc4\x8dni sok: 1,2 \xe2\x80\x93 3; slina: 7,0; sok trebu\xc5\xa1ne slinavke: 8,0; urin: 5,6 \xe2\x80\x93 7.0). _NEWLINE_Organizem ima u\xc4\x8dinkovite regulacijske mehanizme (pufer sistemi v krvi, plju\xc4\x8dih, ledvicah) za vzdr\xc5\xbeevanje pH vrednosti v zelo ozkih mejah, vendar lahko kljub temu pride do poru\xc5\xa1itve kislinsko \xe2\x80\x93 bazi\xc4\x8dnega ravnovesja. Motnje kislinsko baznega ravnote\xc5\xbeja lahko nastanejo iz bolezenskih razlogov (sladkorna bolezen, hiperaldosterizem, kroni\xc4\x8dna odpoved ledvic, zastrupitev z alkoholom, hipokaliemija, edem plju\xc4\x8d in nekaterih drugih), lahko pa tudi zaradi nekaterih zdravil, oku\xc5\xbeb in neustrezne prehrane (debelost). _NEWLINE_Zakisanost telesnih teko\xc4\x8din povzro\xc4\x8di spremenjene lastnostih rde\xc4\x8dih krvnih celic. Te postanejo manj elasti\xc4\x8dne, deformirane in zgubijo sposobnost spremembe zunanje oblike. Zato te\xc5\xbeko prehajajo preko kapilar, se lepijo v gru\xc4\x8de in tvorijo zama\xc5\xa1ke. Zmanj\xc5\xa1ana je viskoznost krvi, lokalna oskrba tkiv in vitalnih organov ( srce, mo\xc5\xbegani) s kisikom. Pri vzdr\xc5\xbeevanju tega ravnote\xc5\xbeja igra pomembno vlogo natrijev hidrogenkarbonat, ki je mo\xc4\x8dna bazi\xc4\x8dna snov. Slu\xc5\xbei za nevtralizacijo odve\xc4\x8dnih kislin in za nastanek vseh prebavnih sokov t. i. bazofilnih organov, jeter, \xc5\xbeol\xc4\x8dnega mehurja, \xc5\xbeleze slinavke in prebavnih \xc5\xbelez tankega in debelega \xc4\x8drevesja. Donat Mg vsebuje velike koli\xc4\x8dine hidrogenkarbonatnih ionov in bazi\xc4\x8dnega minerala magnezija zato u\xc4\x8dinkovito pomaga uravnavati kislinsko - bazi\xc4\x8dno ravnote\xc5\xbeje.\n_START_SECTION_\nKlini\xc4\x8dna \xc5\xa1tudija\n_START_PARAGRAPH_\nDvojno slepa, randomizirana, s placebo kontrolirana klini\xc4\x8dna raziskava raziskava, ki jo je opravil in\xc5\xa1titut analyze & realize GmbH iz Berlina, je klini\xc4\x8dno dokazala, da Donat Mg ugodno deluje na prebavo. Klini\xc4\x8dna \xc5\xa1tudija je bila izvedena skladno z vsemi pravili stroke, ki veljajo za klini\xc4\x8dna preizku\xc5\xa1anja zdravil, na vzorcu ljudi, ki glede na klini\xc4\x8dne parametre trpijo zaradi te\xc5\xbeav z zaprtjem,  Udele\xc5\xbeenci, ki so pili Donat Mg, so po \xc5\xa1estih tednih trikrat pogosteje spontano odvajali v primerjavi z udele\xc5\xbeenci iz kontrolne skupine.\n_START_SECTION_\nOdsvetovano pitje\n_START_PARAGRAPH_\nPitje Donata Mg se odsvetuje bolnikom z odpovedjo ledvic in pri vseh vodeni\xc4\x8dnih stanjih ter pri motnjah kislinsko baznega ravnote\xc5\xbeja. Pitje v ve\xc4\x8djih koli\xc4\x8dinah lahko povzro\xc4\x8di diarejo, ki preneha, \xc4\x8de prekinemo s pitjem oziroma spo\xc5\xa1tujemo priporo\xc4\x8dene odmerke.\n_START_SECTION_\nViri in zunanje povezave\n_START_PARAGRAPH_\nUradna spletna stran www.donat.mg/sl'